World Trade Center
World Trade Center var et forretningscenter i New York, der bestod af syv bygninger, heraf to 110-etagers tvillingetårne på hhv. 415 m og 417 m. Den 11. september 2001 blev bygningerne ødelagt i et terrorangreb, efter at to kaprede fly fløj ind i bygningerne.
Tårnene blev opført i årene 1966-1973 efter udkast af Minoru Yamasaki. Ved opførelsen var det verdens højeste bygning, men allerede i 1974 blev den overgået af det 442 m høje Sears Tower i Chicago.
Bygningskomplekset i New York var i 1993 første gang udsat for et terrorangreb, da en bombe eksploderede i en underjordisk parkeringskælder. Her blev seks personer dræbt. Den 11. september 2001 blev hele komplekset ødelagt ved en ny terroraktion, hvor to fly blev fløjet ind i tvillingetårnene. Omkring 2.600 mennesker omkom. Angrebet på World Trade Center fandt sted samtidig med et tilsvarende angreb på Pentagon.
Efter ødelæggelsen den 11. september 2001 blev det vedtaget at lade en del af grunden – der fik navnet Ground Zero – stå som mindesmærke, mens resten atter skulle bebygges.
Den valgte plan, kaldet Memory Foundations, er udarbejdet af arkitekten Daniel Libeskind og inkluderer bl.a. tårnet One World Trade Center (1 WTC, oprindelig kaldet Freedom Tower), tegnet af arkitekten David Childs (f. 1941). Tårnet, der blev påbegyndt i 2006, er med sine 1776 fod (541 meter, uden antennespiret 417 meter) USA's højeste og den højeste bygning i Vesten. Den valgte højde henviser til USA's Uafhængighedserklæring fra 1776. Indvielsen fandt sted i 2014.
Mindeparken National September 11 Memorial med to vandfyldte bassiner, der markerer placeringen af tvillingetårnene, blev indviet på 10-årsdagen den 11.9.2011. En underjordisk museumsbygning med en indgangspavillon på jordniveau, tegnet af det norske arkitektfirma Snøhetta, rummer National September 11 Museum, der åbnede i 2014.